b"\n_START_ARTICLE_\nPosetas\n_START_SECTION_\nIstorija\n_START_PARAGRAPH_\n\xc5\xbdodis angl. posset \xc5\xbeinomas nuo XV a. \xc5\xa0io ir jo sinonim\xc5\xb3 poshet, poshoote, possyt ar possot lotyni\xc5\xa1ki atitikmenys buvo balducta, bedulta ar casius. Russell'o knygoje \xe2\x80\x9eBoke of Nurture\xe2\x80\x9c (apie 1460 m.) pateiktame \xc4\xafvairi\xc5\xb3 valgi\xc5\xb3 ir komponent\xc5\xb3 s\xc4\x85ra\xc5\xa1e pamin\xc4\x97tas ir \xc3\x9ee possate. Tuo metu posetas da\xc5\xbenai b\xc5\xabdavo pradinis komponentas, kuriuo prasid\xc4\x97davo kiti receptai (pvz., \xe2\x80\x9ePadaryk tir\xc5\xa1t\xc4\x85 poset\xc4\x85 i\xc5\xa1 pieno su eliu\xe2\x80\x9c ar \xe2\x80\x9ePaimk karv\xc4\x97s pieno, pastatyk j\xc4\xaf ant ugnies <...> ir padaryk tir\xc5\xa1t\xc4\x85 poset\xc4\x85 su eliu\xe2\x80\x9c). O po to eidavo jau pagrindin\xc4\x97 recepto dalis. Poseto receptai pateikti ir kituose XV a. \xc5\xa1altiniuose: u\xc5\xbevirink pien\xc4\x85, \xc4\xafpilk vyno ar elio, ned\xc4\x97k druskos, leisk atau\xc5\xa1ti, nuko\xc5\xa1k var\xc5\xa1k\xc4\x99, atid\xc4\x97k i\xc5\xa1r\xc5\xabgas, pagardink imbieru, cukrumi, galb\xc5\xabt sald\xc5\xbeiu vynu ir any\xc5\xbeiais._NEWLINE_XIV-XV a. virtuv\xc4\x97s knygose labai pana\xc5\xa1\xc5\xabs \xc5\xbeod\xc5\xbeiai possenet, postnet ir posnet rei\xc5\xa1k\xc4\x97 ma\xc5\xbe\xc4\x85 puod\xc4\x85 ar prikaistuv\xc4\xaf._NEWLINE_XVI a. ir v\xc4\x97liau poset\xc4\x85 \xc4\x97m\xc4\x97 daryti naudodami citrin\xc5\xb3 ar kit\xc5\xb3 citrusini\xc5\xb3 vaisi\xc5\xb3 sultis, grietin\xc4\x97l\xc4\x99 ir cukr\xc5\xb3, da\xc5\xbenai d\xc4\x97davo ir kiau\xc5\xa1ini\xc5\xb3.\n_START_SECTION_\nPoseto komplektai\n_START_PARAGRAPH_\nPoseto komplektai (angl. posset sets) posetui mai\xc5\xa1yti ir patiekti buvo populiari dovana, juos neretai darydavo i\xc5\xa1 sidabro, jie da\xc5\xbenai buvo \xc5\xa1eimos relikvija. Tokius komplektus sudarydavo puodas (dubuo ar taur\xc4\x97) patiekti, indas poseto mai\xc5\xa1ymui ir paprastai \xc4\xafvair\xc5\xabs indeliai ingredientams bei \xc5\xa1auk\xc5\xa1tai. Poseto komplekt\xc4\x85, kur\xc4\xaf Ispanijos ambasadorius \xc4\xafteik\xc4\x97 Anglijos karalienei Marijai I ir Ispanijos karaliui Pilypui II j\xc5\xb3 su\xc5\xbead\xc4\x97tuvi\xc5\xb3 proga 1554 m., manoma, pagamino Benvenutas \xc4\x8celinis. Komplektas pagamintas i\xc5\xa1 kri\xc5\xa1tolo, aukso, brangakmeni\xc5\xb3 ir emalio. \xc5\xa0is komplektas yra eksponuojamas Hatfield House r\xc5\xabmuose Anglijoje. Komplekt\xc4\x85 sudaro didel\xc4\x97 dengta taur\xc4\x97 su kojele, du atviri indai su kojel\xc4\x97mis, kri\xc5\xa1tolinis indas, trys \xc5\xa1auk\xc5\xa1tai ir dvi \xc5\xa1akut\xc4\x97s._NEWLINE_Pagrindinis poseto komplekto indas, tur\xc4\x97j\xc4\x99s dvi rankenas \xc5\xa1onuose ir snapel\xc4\xaf, buvo vadinamas angl. posset cup. Juos naudodavo ne tik posetui gerti, bet ir ligoniams, ne\xc4\xafgaliesiems maitinti.\n_START_SECTION_\nPosetas dabar\n_START_PARAGRAPH_\nDabar posetu da\xc5\xbeniausiai vadina \xc5\xa1alt\xc4\x85 \xc4\xaf silebeb\xc4\x85 pana\xc5\xa1\xc5\xb3 desert\xc4\x85, \xc4\xaf kurio sud\xc4\x97t\xc4\xaf \xc4\xafeina grietin\xc4\x97l\xc4\x97 ir citrina._NEWLINE_Taip pat \xc5\xbeod\xc5\xbeiu angl. posset vadina ir pusiau suvir\xc5\xa1kint\xc4\x85 pien\xc4\x85, kur\xc4\xaf kartais atpila pa\xc5\xbeindyti k\xc5\xabdikiai."